Кайыпова Жумабүбү Баялы кызы

Кайыпова Жумабүбү Баялы кызы Саймачы уз, бешинчи сынактагы саймачы. 1949-ж. Ат-Башы районундагы Пограничник (азыркы Казыбек) айылында төрөлгөн.
 
Кыргыз кыз-келиндер институтун бүтүргөн. Ага ак өргөө көтөргөн апасы Ажыбек кызы Алтынбүбү, аталаш эжеси Асыл насаатчылык кылган. Тестиер чагынан узчулугу башталып, абалы түймө түйүүнү, тор чачык чалууну, бычмачылыкты үйрөнөт. Кийинчерээк саймачы, чачыкчы катары таанылат. Ал 1982-жылдан Мураскер элдик көркөм кол өнөрчүлүк окуу жайында мугалим-чебер, 1991-жылдан Кыргыз мамлекеттик педуниверситетинин маданият факультетинин узчулук бөлүмүндө окутуучучебер болуп иштейт. Кыргызстан Сүрөтчүлөр союзунун президиуму ага «Элдик чебер» деген наам берген. 1990-жылдан Кыргызстан Эл чеберлер союзунун мүчөсү. Жумабүбүнүн чеберчилигине өз колунан жаралган кийиз, тери (жаргак), таар өңдүү табигый жердиктер кирет. Көбүнчө чакан туштук (панно) өңдүү үлгүлөрдү кармайт. Жараткан көркөм көчөттөрүнө өзүнчө композиция түзөт. Мында анын салттуу буюм-тайымдардын негизинде жекече чыгармачылык изденүүсү баамдалат. Элдик нукту профессионалдык прикладниктердин жолдору менен айкалыштыра кармайт. Ар бир чакан буюм үлгүсү белек бечкек үчүн ойдогудай шартташып, аларга түшкөн кооздуктар түсү, жердиги жагынан бири бири менен ич ара айкалышат. Ар бир туштугуна ат коюп узданат. Мисалы, үч табакчанын ар биринде төрт «карга тырмак көчөтү» эки «бүркүт канат көчөтү» менен ичи-сыртынан бирдей алынып, жээк мүйүз оюмдары көркөм көчөткө айланат да, топ чачыланып кетүүлөрүндө уздук татым бар. «Көөкөр» аттуу туштугунда «бүркүт канат оюмун» «мүйүз оюмдары» аркылуу тутумдаштырса, «Ала Тоо» дегенинде жээгине «куш тырмак көчөтүн» кыялданта берип, чок ортодон орун алган боз үй табакчасына төрт «бүркүт канат көчөтүн» келтирип, алдынан «карга тырмак көчөтүн» түшүрүп, жалпы алганда жээк көчөттөрү негизи «кыял оюмдарынан» жаралган кооздуктарга үндөшүп кетет. Уз түстөрдү живопистик маанайда алганда көгүш курөң, кызгылт кочкул өңдөрдүн өз ордун таба билүүдө ойлоп табуучулук касиетке эгедер. Ар бир буюм-тайымы төкмө чачыланат, топ чачыланат, тор чачыланат.

Уздун Бостериева Орозокан, Иманбекова Замира, Сулайманова Толкун, Чалбаева Батина сыяктуу ишенимдүү үйрөнчүктөрү бар. Катышкан көргөзмөлорү, кароо-сынактары жана алган сыйлыктары 1982-ж. СССРдин түзүлгөндүгүнүн 60 жылдыгына карата «Элдик көркөм кол өнөрчүлөрдүн республикалык I кароо-сынагы». Сайма туштуктары үчүн Кыргызстан КП БКнын жана Кыргыз ССР Министрлер Советинин Ардак грамотасы; 1984-ж. Кыргыз ССРинин 60 жылдыгына карата «Элдик чеберлердин көркөм буюмдарынын республикалык II кароо-сынагы». Сайма белек-бечкектери үчүн Кыргызстан КП БКнын жана Кыргыз ССР Министрлер Советинин Грамотасы; 1986-ж. «Жасалга-колдонмо өнөрүнүн республикалык жана Бүткүл союздук көргөзмөсү». Териге, таарга түшүргөн көркөм буюмдары үчүн Ардак грамота; 1989 ж. «Элдик чеберлердин Бүткүл союздук жана эл аралык Москвадагы, Италиядагы, Индиядагы көргөзмөсү. Буюмдары экспонатталган. 1990 ж. «Кыргызстан Эл чеберлер союзунун уюштуруу көргөзмөсү». Көркөм сайма буюмдары менен катышкан.

 Колдонулган адабияттар 
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Категория:Инсандар